ഞങ്ങള്ക്ക് രണ്ടുപേര്ക്കും സ്വര്ണം നല്കാന് കഴിയുമോ? ടോക്കിയോയില് മെഡല് പങ്കിട്ട് ബര്ഷിമും ടാംബേരിയും, വിഡിയോ സൗഹൃദ ദിനമായ ഇന്നലെ ടോക്കിയോ ഒളിംപിക്സ് വേദിയില് ലോകത്തെ വിസ്മയിപ്പിച്ച് ഒരു അപൂര്വ്വ സൗഹൃദനിമിഷം അരങ്ങേറി. ഹൈജംപില് മെഡല് ജേതാക്കളെ കണ്ടെത്താനുള്ള അവസാന പോരാട്ടമാണ് നടന്നുകൊണ്ടിരുന്നത്. ഇറ്റലിയുടെ ജിയാന്മാര്കോ ടംബേരിയും ഖത്തറിന്റെ ബര്ഷിമും തമ്മിലാണ് മത്സരം. ഇരുവരും 2.37 മീറ്റര് ദൂരം പിന്നിട്ടു. 2.39 ചാടിക്കടക്കാന് മൂന്ന് തവണ ശ്രമിച്ചിട്ടും രണ്ടുപേരും ലക്ഷ്യത്തിലെത്തിയില്ല. ടൈ ഒഴിവാക്കാന് ജംപ് ഓഫ് നോക്കുകയല്ലേ? എന്ന് റഫറിയുടെ ചോദ്യം. കാലില് പരിക്കുമായി വേദനയില് പുളയുകയായിരുന്നു ഈ സമയം ഇറ്റാലിയന് താരം. ഞങ്ങള്ക്ക് രണ്ടുപേര്ക്കും സ്വര്ണം നല്കാന് കഴിയുമോ? ബര്ഷിമിന്റെ ആ ചോദ്യത്തിന് സമ്മതം മൂളുകയായിരുന്നു റഫറി. അങ്ങനെ ഒളിംപിക്സ് പുരുഷ വിഭാഗം ഹൈജംപിലെ സ്വര്ണ്ണം ബര്ഷിമും ടാംബേരിയും പങ്കിട്ടു. ഒരു ചാട്ടംപോലും പിഴക്കാതെയാണ് മുപ്പതുകാരനായ ബര്ഷിമും 29കാരനായ ടാംബേരിയും 2.37വരെ ചാടിയത്. ടാംബേരി പരിക്കിന്റെ പിടിയിലായി എന്ന് തോന്നിയ സമയത്താണ് നമ്മുക്ക് സ്വര്ണ്ണം പങ്കിട്ടാലോ എന്ന് ഖത്തര് താരം ചോദിച്ചത്. ഇതോടെ 100 മീറ്ററിന് പിന്നാലെ ഇറ്റലി ട്രാക്ക് ആന്റ് ഫീല്ഡില് നേടുന്ന രണ്ടാമത്തെ സ്വര്ണ്ണമായി ജിയാന്മാര്ക്കോ ടെമ്ബെരിയുടെത്. ബര്ഷിമിലൂടെ ഖത്തര് ഒളിംപിക്സ് ട്രാക്ക് ആന്റ് ഫീല്ഡ് ഇനത്തില് നേടുന്ന ആദ്യത്തെ ഒളിംപിക്സ് സ്വര്ണ്ണമാണ് ഇത്. 2012 ലണ്ടന് ഒളിംപിക്സില് വെങ്കലവും 2016 റിയോയില് വെള്ളിയും 2020 ടോക്കിയോയില് സ്വര്ണവും കരസ്ഥമാക്കിയ ബര്ഷിമിന് മൂന്നു ഒളിംപിക്സുകളില് മെഡല് നേടുന്ന താരമെന്ന നേട്ടം സ്വന്തം.